Μελέτη των βιοδεικτών προαδρενομεδουλλίνης (MR-pro ADM) και pancreatic stone protein (PSP) σε επεισόδια εμπύρετων λοιμώξεων παιδιατρικών ασθενών με αιματολογικές κακοήθειες και η συμβολή τους στην έκβασή τους
Authors: Αντάρη Βασιλική 
Published: March 2024

Σκοπός της μελέτης ήταν ο έλεγχος της κινητικής των πρωτεϊνών PSP και MR-pro ADM κατά τη διάρκεια επεισοδίων εμπύρετης ουδετεροπενίας παιδιών με αιματολογικές κακοήθειες και της χρησιμότητάς τους ως προγνωστικών δεικτών νοσηρότητας και θνητότητας. Στη μελέτη συμπεριλήφθηκαν 70 περιστατικά εμπύρετης ουδετεροπενίας παιδιών με αιματολογική κακοήθεια. Οι ασθενείς υποβλήθηκαν σε γενική αίματος, έλεγχο βιοχημικού προφίλ και σε προσδιορισμό των CRP, PCT, MR-proADM και PSP κατά τις μέρες 1, 3 και 7. 17 ασθενείς (24%) εκδήλωσαν μικροβιαιμία/μυκηθαιμία εκ των οποίων σε 15 απομονώθηκαν βακτήρια και σε 2 μύκητες. Σηψαιμία εκδήλωσαν 31 (44%) ασθενείς, ενώ 7 (10%) εισήχθησαν στην ΜΕΝ Παίδων. Η συνολική θνητότητα την ημέρα 28 ανήλθε στο 4% (3 ασθενείς), ενώ σε 67 ασθενείς (96%) έγινε εκρίζωση της βακτηριαίμιας/μυκηθαιμίας. Η διάμεση τιμή της PSP ήταν υψηλή κατά την έναρξη του επεισοδίου (179ng/ml) και μειώθηκε σημαντικά την ημέρα 3 και την ημέρα 7 (80 και 75ng/ml, αντίστοιχα). Παρομοίως, η διάμεση τιμή της CRP ανήλθε στο 7.08mg/dl την ημέρα 1 και ελαττώθηκε στο 3.04mg/dl την ημέρα 3 και στο 4.60mg/dl την ημέρα 7. Η διάμεση τιμή της MR-proADM ανήλθε στο 0.314nmol/l την ημέρα 1 και κατέγραψε αύξηση την ημέρα 3 (0.333nmol/l) και την ημέρα 7 (0.609nmol/l). Τέλος, η διάμεση τιμή της PCT ανήλθε στα 3 ng/mL την ημέρα 1 και κατέγραψε μείωση την ημέρα 3 (2 ng/mL) και την ημέρα 7 (0.29 ng/mL). Από τους 4 βιοδείκτες, οι τιμές της PSP και της MR-pro ADM διέφεραν στατιστικά σημαντικά μεταξύ ασθενών με ή χωρίς BSI. Συγκεκριμένα, η διάμεση τιμή της PSP ανήλθε στο 174 ng/l (εύρος: 81-560ng/ml) στους ασθενείς με μικροβιαιμία έναντι 89 ng/l (εύρος: 21-600ng/ml) εκείνων χωρίς (p<0.03). Παρομοίως, η διάμεση τιμή της MR-proADM των παιδιών με θετική αιμοκαλλιέργεια ανήλθε στο 0.526 nmol/l (εύρος: 0-0.973) έναντι 0.297 (εύρος: 0-2.729) σε παιδιά με αρνητική (p=0.04). Από τους 4 βιοδείκτες, η PSP και η MR-proADM διέφεραν σημαντικά μεταξύ ασθενών με ή χωρίς σηψαιμία. Συγκεκριμένα, η διάμεση τιμή της PSP ανήλθε στο 179 ng/l (εύρος: 77-560 ng/ml) στους ασθενείς με σηψαιμία έναντι 80 ng/l (εύρος: 21-600ng/ml) εκείνων χωρίς σηψαιμία (p<0.00001). Επίσης, η διάμεση τιμή της MR-proADM των παιδιών με σηψαιμία ανήλθε στο 0.559 nmol/l (εύρος: 0.05-2.729) έναντι 0.196 nmol/l εκείνων χωρίς σηψαιμία (εύρος: 0.05-0.858) (p=0.02). Η ανάλυση της διακριτικής ικανότητας των βιοδεικτών στην πρόβλεψη σηψαιμίας ανέδειξε AUC των PSP, MR-proADR, PCT και CRP στο 0.80 (CI 95%: 0.67 – 0.92), 0.68 (CI 95%: 0.50 – 0.86), 0.70 (CI 95%: 0.51 – 0,87) και 0.67 (CI 95%: 0.52 – 0,82), αντίστοιχα. Η PSP είχε την υψηλότερη AUC συγκριτικά με την CRP, την PCT και την MR-proADM καθώς επίσης και πολύ υψηλές τιμές ευαισθησίας και ειδικότητας. Η PSP αποτελεί έναν ικανό βιοδείκτη πρώιμης διάκρισης ασθενών που θα εκδηλώσουν σηψαιμία και βακτηριαιμία σε παιδιά με αιματολογικές κακοήθειες και εμπύρετη ουδετεροπενία. Όσον αφορά την MR-proADR, συνοδεύεται από υψηλή ευαισθησία, ειδικότητα και AUC και δύναται να συμβάλλει μόνος η συνδυαστικά στην διάκριση ασθενών υψηλού κινδύνου για σηψαιμία και μικροβιαιμία. Αμφότεροι οι νεότεροι βιοδείκτες δύνανται να συμβάλουν προγνωστικά στην διάκριση ασθενών υψηλού κινδύνου σοβαρής λοίμωξης και στην διαστρωμάτωση των ασθενών με κίνδυνο εκδήλωσης σηψαιμίας.